Tien gracia qu´anguaño inventen la Agricultura Ecolóxico, la Sostenibilidá, la llamada a la supresión del tresporte de mercancíes y al menguar d´escala del circuitu producción-consumu. En suma: el Ecoloxismu. Nós yá yéramos ecoloxistes  cuánta yá, pero too lo escaecimos. Agora mos asfalten con milenta autovíes esta guapa moqueta verde del nuestru suelu. Agora mos emporquen con llínees d´alta tensión, hélices, urbanizaciones y centros comerciales. Como asocediere cola Irlanda colonizada polos ingleses, trátase d´echar a la xente pa la ciudá, de mano, pa camudala en proletaria, llueu pa que seya más bien consumidora de basoria que-y traen dende miles de kilómetros de distancia. Y el país, valeru, valeru…. Equí, que malapenes sumamos un  millón d´almes, podíemos tener el doble o más de población si mos dexaren autoxestionar un socialismu agro-ecolóxicu y una industria pequeña (lo pequeño ye guapocomo dixo Schumacher), sostenible, llimpia, industria d´autoabastecimientu. Esti capitalismu, esta globalización, güei mos echa de casa. Un socialismu fechu en casa volvería a llenar de fiyos caún de los requexos de la Gran Quintana Astur. Marx dixo qu´había mester reconciliar la dialéctica ente campu y ciudá, civilizar el campu, dispersar la  población, inxertar la industria (no que cinca a un mayor altor de calidá de vida) nel mundu rural, superar les contradicciones que´l capitalismu xenera subordinando´l campu a les ciudaes acumuladores de capital. Equí, esi campu densu (comparáu col Sur d´España, la Meseta, etc) tuvímoslo. Esa Casería y rede numberosa de llealtaes socialistes y autosuficientes tuvísmosles, tamién. Hai una tradición cola que conectar pa facer daqué nuevo, revolucionario. El casu ye que queramos. 